泗州僧伽塔
作者：蘇軾
朝代：宋

paragraphs: 我昔南行舟繫汴，逆風三日沙吹面。
舟人共勸禱靈塔，香火未收旂脚轉。
回頭頃刻失長橋，却到龜山未朝飯。
至人無心何厚薄，我自懷私欣所便。
耕田欲雨刈欲晴，去得順風來者怨。
若使人人禱輒遂，造物應須日千變。
今我身世兩悠悠，去無所逐來無戀。
得行固願留不惡，每到有求神亦倦。
退之舊云三百尺，澄觀所營今已換。
不嫌俗士污丹梯，一看雲山繞淮甸。